
הכנסת התשע-עשרה
נוסח לא מתוקן

מושב שלישי
<פרוטוקול מס' 307>
מישיבת ועדת העבודה, הרווחה והבריאות
יום שני, י' בחשון התשע"ה (03 בנובמבר 2014), שעה 13:00
<סדר היום:>
<הצעת חוק הביטוח הלאומי (תיקון - פטור מדמי ביטוח לחיילים משוחררים), התשע"ד-2014, של חה"כ אלעזר שטרן (פ/2472)>
נכחו:

<חברי הוועדה:> 
חיים כץ – היו"ר
יעקב מרגי

רינה פרנקל

אלעזר שטרן
<מוזמנים:> 
	יותם ליבר
	–
	עוזר ראשי, משרד המשפטים

	קרן אוהב ציון
	–
	מ' המרכז לשירות הפרט אכ"א, משרד הביטחון וצה"ל

	אביהו לנסמן
	–
	רמ"ד תכנון שכר באכ"א, משרד הביטחון וצה"ל

	שיר גומז דה מסקיטה
	–
	ע' ר' מדור חקיקה, משרד הביטחון וצה"ל

	רני פלוטניק
	–
	כלכלן בכיר, כלכלת בריאות, משרד הבריאות

	חנן פוטרמן
	–
	לשכה משפטית, המוסד לביטוח לאומי

	כרמית נאור
	–
	לשכה משפטית, המוסד לביטוח לאומי

	דני זקן
	–
	מנהל אגף הביטוח והבריאות, המוסד לביטוח לאומי

	שרה מזל בן חמו
	–
	מנהלת תחום ביטוח, המוסד לביטוח לאומי

	רן מלמד
	–
	סמנכ"ל, עמותת ידיד - מרכזי זכויות בקהילה

	שי גולזרפור
	–
	חבר, העמותה למען משרתי המילואים


<ייעוץ משפטי:>
נעה בן שבת
<מנהלת הוועדה:>
וילמה מאור
<רישום פרלמנטרי:>
אתי בן-שמחון
<הצעת חוק הביטוח הלאומי (תיקון - פטור מדמי ביטוח לחיילים משוחררים), התשע"ד-2014>
<היו"ר חיים כץ:>
צהריים טובים, היום יום שני בשבוע, 3 בנובמבר 2014, אני מתכבד לפתוח את ועדת העבודה, הרווחה והבריאות - בנושא: הצעת חוק הביטוח הלאומי (תיקון – פטור מדמי ביטוח לחיילים משוחררים), התשע"ד-2014, של חבר הכנסת אלעזר שטרן. בבקשה, אדוני.
<אלעזר שטרן:>
אני חושב שיש בהצעה הזאת דבר בסיסי.
<היו"ר חיים כץ:>
תסביר אותה.

<אלעזר שטרן:>
בבקשה. החיילים שלנו, או מי שעושה שרות לאומי משמעותי של שנתיים, משתחרר מהשרות, עוד לא מספיק לזוז שמאלה, ימינה, מתחילים להפיל עליו את הנושא של הביטוח הלאומי. מניסיון, וממפגש עם הרבה אחרים, האנשים עוד לא מכירים, לא ערים למה זה חיים באזרחות, ונופלים עליהם התשלומים.
<היו"ר חיים כץ:>
הרבה יותר חמור, אגיד לך למה. הבן שלי שירת ארבע שנים בצבא, ארבע שנים משרתים, כפי שאתה יודע, אלה שחתמו קבע, הם חתמו קבע בגלל שהם היו קצינים. קבע ראשוני היה קצין, שירת, וכמו כל הלוחמים נסע לחו"ל. שנה וחצי בחו"ל, אני מקבל הודעה שהוא הוא חייב ביטוח לאומי צמוד, ערמה, אמרתי, הילד לא בארץ, בארצות הברית. ביום שהוא השתחרר, שלושה ימים אחרי זה עלה למטוס, היה בחו"ל. כאשר קיבלתי את ההודעה, את תשלום ביטוח הלאומי הוא היה עדיין בחו"ל. אמרתי, הם התבלבלו, אז הם לא התבלבלו. הסבירו לי שמשלמים ביטוח לאומי, והוא צובר זכויות, ואם קורה לו  משהו בחו"ל, מביאים אותו, ולא מביאים אותו, וכן הלאה. גם אני כאשר זה הגיע וזה נגע לי, אז כמו אותו חייל שאתה מספר לא ידעתי.  

<רינה פרנקל:>
זה היה אצל כל אחד שהיו לו חיילים בבית, וכל אחד באמת מקבל מכתבים מהביטוח הלאומי. 

<היו"ר חיים כץ:>
לכמה זמן אתה רוצה לפטור אותם?
<אלעזר שטרן:>
אני חשבתי שלושה חודשים. 

<היו"ר חיים כץ:>
סליחה, שם. 

<אלעזר שטרן:>
היושב ראש, אנחנו הולכים בין הרצוי למצוי, כמובן שהסיפור - - - 
<היו"ר חיים כץ:>
מה סיכמתם בוועדת שרים?

<אלעזר שטרן:>
שלושה חודשים ביטוח לאומי פטור. 

<היו"ר חיים כץ:>
בסדר, זה מה שסיכמתם. מה אומר האוצר? אין אוצר? 

<נעה בן שבת:>
הוא מסר הודעה לגבי העלות.

<כרמית נאור:>
אדוני היושב ראש, אני הבנתי מנציג האוצר שמי שאמור להביע את עמדתם זה נציג משרד הבריאות, שהם ביקשו מנציג משרד הבריאות להביא את עמדתם.
<היו"ר חיים כץ:>
סליחה, אתה נציג משרד הבריאות?

<רני פלוטניק:>
כן, אני נציג משרד הבריאות.
<היו"ר חיים כץ:>
קיבלת בקשה ממשרד האוצר לייצג אותם?
<רני פלוטניק:>
לא ידוע לי על בקשה של האוצר. אני פה בשביל לייצג את משרד הבריאות. 

<רן מלמד:>
זה בדרך - - - כלכלית למשרדי הממשלה. 
<אלעזר שטרן:>
אדוני היושב ראש, יש לי מכתב מהאוצר אם תרצה. 

<היו"ר חיים כץ:>
5 מיליון, אז זה לא תקציבי. ברגע שזה 5 מיליון, הצעת החוק היא לא תקציבית. מעל 5.8 זה תקציבי, זה משהו דרמטי. למה זה דרמטי? מפני שלהצעת החוק התקציבית אתה צריך רוב של 50, אם הצעת החוק היא לא תקציבית אז אתה צריך רוב של אחד, זה הצעת חוק לא תקציבית. במכתב של האוצר הם מודיעים, הצעת החוק הזאת היא לא תקציבית, זאת אומרת, אתה לא גולש מעבר לשלושה חודשים.
<נועה בן שבת:>
מה גם שהם לא התנגדו.
<היו"ר חיים כץ:>
גם לא התנגדו לשלושה חודשים. 

<אלעזר שטרן:>
כן, הם לא התנגדו.

<היו"ר חיים כץ:>
זאת אומרת, מצב הביטוח הלאומי טוב. 

נציגת הביטוח הלאומי, בואי וספרי לנו.

<כרמית נאור:>
אדוני היושב ראש, עמדת מינהלת המוסד הייתה בוועדת השרים שזה לא צריך להינתן באמצעות פטור בביטוח הלאומי, אלא באמצעות מנגנון אחר דרך - - -
<היו"ר חיים כץ:>
העמדה שלכם לא מעניינת, מה אתם אומרים עכשיו? ועדת השרים החליטה שזה יינתן מהביטוח הלאומי.
<כרמית נאור:>
אני לא אמרתי שאנחנו מתנגדים. 

אני רוצה רק לתת את התמונה המלאה על מנת שתהיה בפני הוועדה הנכבדה. אנחנו מדברים על תשלום של 166 שקלים שמחויב בו מי שהשתחרר משרות צבאי או שרות לאומי, שהוא מורכב מ-103 שקלים ביטוח לאומי, ו-63 שקלים לדמי ביטוח בריאות. סליחה, הפוך, 103 בריאות, 63 ביטוח לאומי.
<היו"ר חיים כץ:>
מה זה ביטוח בריאות?

<כרמית נאור:>
דמי ביטוח בריאות על פי חוק ביטוח בריאות. 

<היו"ר חיים כץ:>
הבן-אדם לא עובד. 
<כרמית נאור:>
נכון, גם אדם שאינו עובד מחויב בתשלום.
<היו"ר חיים כץ:>
הוא לא רוצה לעשות ביטוח בריאות, הוא לא עושה ביטוח בריאות. למה הילד שלי שהיה בחו"ל, אמרו לו אתה משלם רק ביטוח לאומי בלי בריאות.

<דני זקן:>
מנהל אגף הביטוח והבריאות במוסד לביטוח לאומי. 

סליחה, אמרו לו שהוא ישלם רק ביטוח לאומי.
<היו"ר חיים כץ:>
זאת אומרת מה שאתה אומר לי עכשיו שאמרו לו ביטוח לאומי, זה כלל בריאות?
<דני זקן:>
ודאי. יש סכום מינימום שקבוע בחוק, מינימום של דמי ביטוח בריאות שזה 103 שקלים, וסכום מינימום של  63 שקלים ביטוח לאומי למי שלא עובד.

<היו"ר חיים כץ:>
אלעזר, אתה מבין מה שהיא אומרת. היא אומרת, תשמע, הצעת החוק שלך הסכמנו לה, אנחנו גם לא מתכחשים. 
<אלעזר שטרן:>
100 שקל לחייל. 

<היו"ר חיים כץ:>
כמה זה ביטוח לאומי לחודש?

<דני זקן:>
63 שקלים, כלומר, אם אנחנו מדברים על החוק שיעבור במתכונת הקיימת, זה אומר שמצד אחד יהיה פטור של 63 שקלים בחודש.
<היו"ר חיים כץ:>
כפול שלוש – 190 שקלים.
<דני זקן:>
מצד שני, אנחנו נשלח חיובים לאותם חיילים משוחררים על 103 שקלים, אז מן הסתם לא יבינו מה רוצים מהם. 

<היו"ר חיים כץ:>
אם הוא בחו"ל איך תחייב אותו על מס בריאות?
<דני זקן:>
ודאי, מכוח החוק. כל עוד הוא תושב ישראל, הוא חייב גם במינימום של דמי ביטוח בריאות, הוא ממשיך להיות חבר בקופת חולים. 
<היו"ר חיים כץ:>
אין משרד אוצר. אני רוצה להבין פה משהו. 

<נועה בן שבת:>
משרד אוצר אומר אנחנו - - - 
<היו"ר חיים כץ:>
כאשר משרד אוצר אומר חמישה מיליון שקל, הוא מתכוון שהביטוח הלאומי כולל את מס הבריאות? 

<וילמה מאור:>
לא, תסתכל על הפיסקה הזאת. "כאשר הוא כולל את הבריאות, הוא מגדיר את זה 10 מיליון". 

<היו"ר חיים כץ:>
והוא אישר את זה כולל ל-10 מיליון?

<נעה בן שבת:>
הוא מתנגד, הוא אמר שהם מתנגדים לתוספת. 

<רינה פרנקל:>
זה לא יכול להיות 10 מיליון, כי זה 100 שקלים, וזה 60 שקלים - איך זה פי שתיים?
<כרמית נאור:>
הערכת עלות שלנו הייתה 15 מיליון, כאשר שליש דמי ביטוח לאומי, שני שליש דמי ביטוח בריאות, זו הערכה בלבד. 

<היו"ר חיים כץ:>
אדוני המחוקק, למה התכוון המשורר בהצעת החוק שלו? מה אתה רוצה לעשות? אני פה על מנת לעזור לך. אתה יודע למה אני רוצה לעזור לך? אנחנו שכנים, טוב שכן טוב מאח רחוק.  

<אלעזר שטרן:>
אני צריך לומר פה שני דברים. על פניו נראה לי שמה שגם אתה ציינת את החוויה הזאת, ששלושה חודשים אחרי שחייל משתחרר צריך לתת לו - אני שחשבתי על הביטוח הלאומי, אני מודה שלא חשבתי על ביטוח הבריאות, כפי שהיושב ראש פה לא חשב על ז. שלושה חודשים תן לו להתאושש, הבן-אדם רק יצא.
<היו"ר חיים כץ:>
עם מי סיכמת את הצעת החוק הזו?
<אלעזר שטרן:>
עם האוצר. שם בסיכום לא הבנתי את הביטוח הבריאות.

<היו"ר חיים כץ:>
אני לא חושב שזה רציני לחוקק חוק על 190 שקל. 

<אלעזר שטרן:>
אגיד מה אני מציע, תגיד לי אם זה הגיוני. אני חושב שהרעיון היה יותר על שלושה חודשים מאשר הכסף. אני חושב שמי שנותן שלוש שנים למדינה כשהוא יוצא החוצה, תן לו טיפה, לפני שהמדינה מתנפלת עליו. 
<היו"ר חיים כץ:>
תעשה חודש. זה לא רציני, אגיד לך למה זה לא רציני, מפני שהוא יקבל בכל זאת הוראת תשלום. אז לא נתת לו שלושה חודשים, נתת לו הנחה. אגיד לך למה זה לא טוב לך - גילוי נאות. בזמנו הקמתי סיעה בהסתדרות, שקראו לה סיעת "עוז", אנחנו היינו מעורים בנושא הפנסיה. הגמלאים בעבר כאשר היה תוספת יוקר, היו מקבלים הצמדה, השכר שלהם, הגמלה הייתה צמודה למדד. מתי היו מצמידים למדד? מתי שהיה משולם תשלום תוספת יוקר. אבל הייתה נוסחה איך מחשבים תוספת יוקר? זה היה מדד מינוס חצי אחוז לחודש, והיית צריך להגיע לאחוז מסוים של מדד. אז לא הגיעו למדד ולא עדכנו את הגמלאות, למרות שהיתה אינפלציה. אז באנו ואמרנו, בכל תאריך של פרסום אחת לשנה של המדד, ישולם שקל אחד תוספת יוקר. גם כאשר לא צריך לשלם תוספת יוקר, ישולם שקל אחד של תוספת יוקר, ואז הגמלאים היו מקבלים את מלוא ההצמדה למדד. השקל היה פותח את המפתח והם היו מקבלים את מה שהם רוצים. 
אתה יודע כמה קללות קיבלנו? הגמלאים קיבלו את הקצבה, והיו 300 אלף, היו 2 מיליון של עובדים שבאו ואמרו אתם צוחקים עלינו? אנחנו מחכים שנתיים, אתה נותן לי שקל? אז הייתי צריך ללכת ולהסביר שאני נותן לו בשביל הגמלאים. לכמה הספקתי להסביר ל-50 אלף? מיליון תשע מאות וחמישים קיללו, לא הצלחתי להסביר להם. גמלאים קיבלו וקיבלו. מה שאתה עושה פה, אין בזה כלום - למה? אתה תוריד לו את ה-63 שקלים, הוא יקבל את ה-100 שקלים. הוא יקבל את ה-100 שקלים, הוא לא ישלם את ה-100 שקלים למה הוא לא יודע. 

<אלעזר שטרן:>
דרך אגב, הוא מקבל את זה יחד?
<דני זקן:>
כן, תשלום אחד.

<היו"ר חיים כץ:>
הוא לא יודע, אז מה הועילו חכמים בתקנתם?

<אלעזר שטרן:>
שתי אפשרויות. מקובל עליי שיותר טוב כמה זמן הוא לא יקבל שום תלוש. כאילו אתה אומר חודש זה באותה עלות תקציבית, תלך על חודש, ויש לך עלות תקציבית שנתנו, יכול להיות בהקשר הזה. אפשרות אחרת, אולי האוצר יהיה מוכן ללכת ל-3 חודשים.
<היו"ר חיים כץ:>
תחזור לאוצר. 

<אלעזר שטרן:>
בסדר. בכל מקרה חודש להתארגנות יכול להיות שיש, לאותו אחד, נופל ולא נופל עליו, נותנים לו להתארגן. ושנית, נחזור לאוצר, נבקש - - -
<היו"ר חיים כץ:>
שמע, אני מבטיח לך פה, אתה יודע, זה נרשם בפרוטוקול. 

אתה חוזר לאוצר, תעשה לך מידית ישיבה, מידית, לא מושך זמן. כדי שנהיה תכליתיים, תחזור לאוצר, תחזור אליי.

<אלעזר שטרן:>
בסדר.

<היו"ר חיים כץ:>
תודה רבה.

הישיבה נעולה. 

<הישיבה ננעלה בשעה 20:13.>

